
גשמים – טבע ואמונה

הרב יאיר דרייפוס
פרשת נח – לקראת ז' מרחשון, ליל שאילת גשמים

א. קללת האדמה ותיקונה

"ולאדם אמר…ארורה האדמה בעבורך, בעיצבון תאכלנה כל ימי חייך"
.
"…לא אוסיף עוד לקלל את האדמה בעבור האדם, כי יצר לב האדם רע מנעוריו, ולא אוסיף עוד להכות את כל חי כאשר עשיתי"
.
הזיקה בין האדם לאדמה, היא הזיקה הראשונה אותה אנו מוצאים ביחס לאדם, "ויצר ה' אלהים עפר מן האדמה ויפח באפיו נשמת חיים ויהי האדם לנפש חיה"
. מחד האדם נוצר מן האדמה, אך מאידך הוא חי עליה, מחד הוא שולט בה ומעבד אותה כרצונו, ומאידך ישנה מדה רבה שהוא תלוי ומשועבד לה. 

בעקבות חטא אדם הראשון הופרה הזיקה הבריאה שבין האדם לאדמה. הקשר ביניהם הופך מקשר מהותי ופנימי לפונקציונאלי ותועלתי, כל אחד מהשניים מכונס וסגור בעצמו ויוצר עם השני רק יחס של תועלת וכדאיות – שפעמים אף גובלת בניצול. כלומר: משלב החטא, הופכים היחסים בין שניים לאתגר מתמיד, אתגר שבלא התאמצות והתייחסות מתמדת אליו – עלול הוא להצמיח קוץ ודרדר ולהשביע את שותפיו עיצבון וקללה.

נח הוא התקווה, הוא התקווה שאכן יש עבור מה להשקיע, שכל הקושי והמאמץ אינם אלא מעטפת חיצונית לאוצרות המופלאים העומדים בפתח קרקע ומחכים לפרוץ עליה. וכך מפרש הכתוב את שמו של נח
: "ויקרא את שמו נח לאמר, זה ינחמנו ממעשנו ומעצבון ידינו מן האדמה אשר אררה ה". ופרש רש"י בשם התנחומא: "התקין להם מחרשות מגלות וקרדומות". הטכנולוגיה והציוויליזציה הם התיקון לקללת האדמה. הנחמה הקטנה לקללת האדמה – עד להופעת אברהם אבינו ההולך מהארץ אל ארץ אחרת ואל אדמה אחרת – היא השימוש בשכלול ובפתוח האנושי, במדע ובטכנולוגיה, לתיקון אותה קללה. שכן, הפיתוח האנושי טומן בחובו את האמונה שעל אף הכל יש במציאות דבר הרבה יותר רציני מהנראה על פניה, משהו שעל אף הכל ראוי לשכלול ולפתוח, משהו החזק אף יותר מן הקללה.

יחד עם השכלול האנושי מגיע גם 'השכלול האלוקי', שיכלול המתבטא בהנהגת הטבע לפי חוקים וסדר, וכך כותב על כך המדרש
: 

"ר' יוחנן אמר…אלא בשעה שברא הקב"ה את אדה"ר השליטו על הכל; הפרה היתה נשמעת לחורש והתלם נשמע לחורש. כיון שחטא אדם מרדו עליו – הפרה לא היתה נשמעת לחורש והתלם לא היה נשמע לחורש. כיון שעמד נח – נחו. ומנא לן – נאמר כאן נייחא ונאמר להלן 'למען ינוח שורך וחמורך', מה נייחא שנאמר להלן נייחת שור, אף כאן נייחת שור". 

התיקון של חוסר ההרמוניה שבין האדם לאדמה ובין האנושי לטבעי, הוא בעצם יצירת החוקיות של הטבע. קודם לנח שולטים בעולם כוחות שונים, כמעט קמאיים, ללא כל חוקיות ואבחנה – כביכול יש להם כח עצמאי משלהם, עד לזמנו של נח בו חודר ה'לוגוס' לעולם ונוצרת בטבע משמעות ברורה של סדר וחוקיות. אמנם, גם החוקיות שניתנה בטבע, איננה מבוססת על חוקיות עצמאית קשוחה ובלתי ניתנת להפרה ולפריצה, אלא יש בה ברית של חסד – אלוקים מתגלה ברב טובו בטבע שיש בו סדירות וחוקיות, ודווקא מתוך סדר זה הוא בא עמנו לקשר ולברית. 

הדברים רמוזים היטב גם בדברי הכתוב. אחר שנח יוצא מן התיבה ובונה מזבח, נאמר "ויאמר ה' אל לבו לא אוסיף לקלל עוד את האדמה בעבור האדם"
. יש צורך בתיקון לא בדרך של קללה, אלא בדרך של סדר וחוקיות בטבע "עוד כל ימי הארץ זרע וקציר וחום וקיץ וחורף ויום ולילה לא ישבותו"
. כלומר: חוסר היכולת 'לשבור את הכלים', מחד יוצר קהות וצינון של כל מערכות היחסים האפשריות, אך מאידך נותן להם יציבות וחוזק. בהקשר זה ראוי להעיר שנח המביא עמו את הסדר והטבע, מביא בזאת גם את המנוחה והנינוחות.

ב. המסתורין שבחוקיות

הטבע הוא כאמור הגילוי של הברית ושל החסד האלוקי. כך במדרש
:

"אם בחוקותי תלכו... ונתתי גשמיכם בעיתם – חוקים שבהם חקקתי את השמים ואת הארץ, שנאמר (ירמיהו לג) 'אם לא בריתי יומם ולילה חוקות שמים וארץ לא שמתי', חוקים שבהם חקקתי את השמש ואת הירח, שנאמר (שם לא) 'כה אמר ה' נותן שמש לאור יומם, חוקת ירח וכוכבים לאור לילה'. חוקות שבהם חקקתי את הים שנאמר (משלי ) 'בשומו לים חוקו'. חוקות שבהם חקקתי את החול שנאמר (ירמיהו ה) 'אשר שמתי חול גבול לים'. חוקים שבהם חקקתי את התהום שנאמר (משלי ה) 'בחוקו חוג על פני תהום' – חוק וחוג לגזירה שווה".

בריאת החוקיות בעצמה היא גילוי החסד הגבוה, הגואל את העולם מן הכָּאוֹס המאיים עליו. לעיתים נדמה שהגילוי הגבוה של הקב"ה הוא באירועים החריגים, בניסים, במאורעות יוצאי דופן. אולם המדרש מלמד שהחוק הוא הוא החקיקה של נוכחותו יתברך, ודווקא דרכו האמונה מתעצמת מתוך היות העולם כפוף לחוקיות ומסודר בסדר – "כולם בחכמה עשית". 

גם במישור של עבודת ה' – בנפש, פעמים נדמה כאילו ההתמדה והקביעות מרחיקים מהאמונה, ורק התרחשויות יוצאות דופן עשויות לעורר באמת לקרבת אלוקים ולדבקות. אולם האמת היא הפוכה; הדברים החריגים הם מקריים, ואינם יכולים לפרנס את הנפש בקביעות, וממילא גם לא ברצינות. אי אפשר להגיע לשום הישג של ממש – ברוח או בחומר – ללא ההתמדה, הקביעות והשגרה. 

חז"ל מלמדים שהשראת שכינה בעם ישראל היא בהיותו מיוחס. "אין השכינה שורה אלא על משפחות מיוחסות בישראל" – השראת שכינה אפשרית רק בעם בעל עבר, שורשים, רציפות משפחתית גניאולוגית ומסורת מדור לדור. התפרצות רוחנית מזדמנת ומקרית איננה אלא אפיזודה חולפת חסרת ממשות ויציבות, שפירותיה אינם לאורך זמן. 

גם במישור האישי, חיי האדם ואמונתו מקבלים את משמעותם הממשית מכוח היותו המשך של אבותיו ואבות אבותיו. רק מפרספקטיבה שכזו, יש למעשה האדם ערך אובייקטיבי ממשי ולא מיקרי וחולף. 

ג. התמדה ושביעה

בגמרא
 ישנן שתי מימרות של ריש לקיש, האחת קשורה ביחס אדם-אדמה, והשנייה ביחס לגוי ששבת: 

"ואמר ריש לקיש מאי דכתיב 'עובד אדמתו ישבע לחם' (משלי יב)] אם עושה אדם עצמו כעבד לאדמה ישבע לחם, ואם לאו לא ישבע לחם. ואמר ריש לקיש עכו"ם ששבת חייב מיתה, שנאמר 'ויום ולילה לא ישבותו'". 

כוונתו של ריש לקיש ברורה: ההתמדה של אדם בעמלו ובמלאכתו טבועים בו כחוק טבע. מי שאינו עמל בכול כוחו בהתמדה מפר את חוקי הטבע ואין לו זכות קיום. וכשם שעבודת האדם את אדמתו הרי היא טבועה בטבע, כן שמירת השבת טבועה בטבע היהודי אך איננה טבועה בטבע הגוי, ויתרה על כך יש בכך גם מימד של הפרת הטבע. 

העמל הרצוף של חרישה וזריעה ושאר מלאכות השדה, הוא המעורר את כוחה של האדמה, והוא גם המקור לשובע ממנה. השביעה היא הביטוי למלאות, להפנמה של החיים ולהפיכתם לבעלי ערך. זהו התיקון לקללת האדמה, שנתקללה בגלל חוסר יחס ערכי לחיים ולממשותם.

גם בלימוד תורה, השובע והמלאות אינם תוצאה של הברקות והתנוצצויות שמיימיות חדשות, אלא של עיסוק בדברים ישנים ומוכרים בהתמדה ובקביעות. פעמים רבות אנחנו מגלים שבעצם אין צורך לעשות דברים חדשים, אלא שהישן הוא טוב, ושישנו צורך לעסוק במאמץ אינסופי של שיפור והתקדמות הדרגתית. הקידום הממשי של האדם נובע מיכולתו להחליט ולציית להחלטה בהתמדה, בלא להיכנע למצבי רוח ולחוסר עקביות, "יום ולילה לא ישבותו".

ד. המדע מפרה את האמונה

על פי מסורת הגאולה של הגר"א ישנה זיקה עמוקה בין גילויים מדעיים לבין הארות חדשות בתורה ובמיוחד בסתרי תורה: "בשנת שש מאות שנה לחיי נח נבקעו כל מעיינות תהום רבה"
 – רומז לפתיחת השערים של מעשה בראשית, הבנות חדשות בחקר היקום. "וארובות השמים נפתחו" – רומז לפתיחת היכלות סתרי האלוקות-מרכבה. וכך פירש הראי"ה קוק
 את מסורת זו:

"כשהחקירה המדעית הולכת ומוצאת דיוקים מכוונים בתוך העלילות כולן של התוהו והבוהו…הולכת בזה חכמת מעשה בראשית להיות יותר ויותר חכמה גלויה שנדרשת ברבים... ולפי ערך ההכשר הזה שהעולם מתכשר לצפונותיה של חכמת היצירה המעשית, הולכים לעומתו הרעיונות של חכמת היצירה הרוחנית... והאמיתיות האלוקיות... הולכות הן ונעשות לדברים שהם שווים לכל נפש... ופתחי השערים של מעשה בראשית הם הם גורמים לפתיחת שערי מעשה מרכבה".

הטבע האחוז בסודות ובמסתורין, מעורר את המתבונן בו להשתאות של אמונה ושל ראיה בטוב ה' הנוהר מן הטבע. ההתחדשות בחקר סודות היקום היא המבוא למגע עם סודות התורה, עם הבסיס האידאי של העולם והיקום
. ואם כן, לא רק שאין סתירה בין אמונה ומדע, אלא המדע בעומקו, המגלה בפנינו את סודות הטבע והיקום – הוא אף המעורר ומפרה את האמונה ואת ההתעוררות לפנימיות התורה.

ה. אמונה וגשמים

ר' נחמן
 מלמד שגשמים נובעים מאמונה, וזהו גם המקור לרפואות:

'העיקר הוא האמונה וצריך כל אחד לחפש את עצמו ולחזק את עצמו באמונה. כי יש סובלי חולאים שיש להם מכות מופלאות והם סובלים החולאים רק בשביל נפילת האמונה…כי ע"י נפילת האמונה באים מכות מופלאות, שאין מועיל להם לא רפואות ולא תפילה ולא זכות אבות'. 

כי כל הרפואות הם ע"י עשבים, והם גדלים רק ע"י אמונה, כמו שאמרו רז"ל
 'אין הגשמים יורדים אלא בזכות אמונה שנאמר 'אמת מארץ תצמח וצדק משמים נשקף'. שכשיש אמונה, אז יורדים גשמים וצומחים עשבים ואזי יש רפואות אבל ע"י נפילת האמונה אין גשמים ואזי אין רפואה…והתיקון לזה הוא שצריכין לחתור ולמצוא המים שמשם גדילה האמונה, ואלו המים הם בחינת עצות שמשם גדילה האמונה…שע"י העצות גדילה האמונה. ועצות הם בחינת עומק הלב, היינו כשנתקלקל ונופל האמונה עד שאין מועיל אפילו קול צעקה, שהוא קול בלא דיבור כנ"ל אזי צריכים לצעוק מן הלב לבד.. בלי קול… מעומקא דליבא. ועומק הלב זה בחינת עצות בבחינת 'מים עמוקים עצה בלב איש'… וע"י זה נתגלין העצות… וע"י העצות שנתגלין בעולם [דהיינו שיודעין בעולם ליתן עצה לנפשם, כל אחד ואחד מה שצריך] ע"י זה גדילה האמונה...כי העצות הם בחינת פלא".

גשמים, כפי שאומר ר' נחמן, הם ההיענות והביטחון בה' שיש במי להשקיע, שההשקעה הזו לא תהיה זריעה לריק ולבהלה, אלא דבר שיהיה מי שיקבל אותו וידע להשתמש בו לטובה ולרפואה. אולם במין מצב של 'הפוך על הפוך', הביטחון הזה מגיע רק מתוך צעקת הלב ו'מעומקא דליבא', ובלא כל בטחון ממשי ופיזי שניתן לאחוז בו.

אך זהו החידוש שר' נחמן משמיע לנו כאן – הממשות האמיתית היא החיבור לעומק הלב, לאותה נקודה פנימית שהיא המקור הטהור של ה'אני', עומק הסובייקט. האמונה מתעוררת במקום שאדם נוגע במקום האישי הסודי ביותר של הנפש, במחוזות המִסתורין של הווייתו. ואז, לכשהיא מתעוררת יורדים הגשמים, ומתחוור שמה שהיה נראה אנמי ורופף הוא החזק ביותר, ורק בכוחו להחיות עם רב ולהמשיך חיים, גשמיים ורוחניים.

ו. אמונה, פוריות ובריאות

האמונה היא מקור הפוריות, היצירה והצמיחה – "אמונת זה סדר זרעים, שמאמין בחי העולמים וזורע"
. זה מקורם של הגשמים המפרים, מעוררים ומרפאים. המחלות של האדם מקורם בקיבעון ובחוסר יצירתיות, והתיקון הוא כאמור בהתחדשות התמידית, בערנות, בהיענות לחיים ובהתמסרות אינסופית אליהם, שכולם אינם אלא ביטויים שונים של אמונה.

ליל שאילת גשמים מסמן אצלי את ראשיתו של החורף, של זמן העמל והעבודה, של 'זמן חורף'. כאמור, ישנה זיקה עמוקה בין האמונה לבין גשמים ופוריות. אורח חיים עצל, שאין בו עקביות, חריצות, זריזות ונמרצות אינו מוביל לשום מקום. אפשר לזכות לתורה רק בעולם של אמונה, של חיים ממשיים צפופים, בהתמדה, בהתמסרות בכל הכוח, מתוך ריכוז ושליטה על עצמנו ועל הזמן. זה תלוי רק בנו.

� דברים שלמדתי מהרב שג"ר.


� בראשית ג, יז.


� בראשית ח, כא.


� בראשית ב, ז.


� בראשית ה, כט.


� בראשית רבה כה, ב.


� בראשית ח, כא.


� בראשית ח, כב.


� ויקרא רבה לה, ד.


� סנהדרין נח, ב.


� בראשית ז, יא.


� אורות הקודש ח"א עמ' ו.


� ע"פ מהר"ל, נתיבות עולם, נתיב התורה, פ"א.


� ליקוטי מוהר"ן תנינא ה.


� תענית ח, א.


� שבת לא, א.

